Prof. dr. Ioan Lascăr a explicat că multe intervenții chirurgicale sunt complexe și pot prezenta riscuri vitale dacă nu sunt efectuate în condiții adecvate. Deși o mamoplastie de reducție și ascensiune este de complexitate medie, liposucția poate fi periculoasă în funcție de cantitatea de grăsime eliminată și necesită o evaluare riguroasă a stării de sănătate a pacientului pentru a asigura siguranța maximă.
„Intervențiile, multe dintre ele, nu sunt simple. Aici putem vorbi de intervenții chirurgicale complexe, unele din ele pot antrena riscul vital dacă nu sunt efectuate în condiții corespunzătoare. Vorbim de abdominoplastii, de lipoaspirații majore, de gigantomastii.
O mamoplastie de reducție și ascensiune este o intervenție încadrată în nivelul mediu de complexitate atunci când vorbim de cuantificarea agresiunii chirurgicale.", a spus prof. dr. Ioan Lascăr.
„Liposucția e mai periculoasă?", a întrebat Val Vâlcu.
„Depinde de cantitate. Avem liposucțiile majore. Toate trebuie făcute pe un teren verificat, evaluat biologic, starea de sănătate trebuie riguros controlată. Asta înseamnă o evaluare a unor investigații paraclinice care să permită ca intervenția chirurgicală să se desfășoare în condiții de maximă siguranță.
Multe din intervenții, abdominoplastia majoră de exemplu, este considerată intervenție din sfera de complexitate înaltă care trebuie efectuată în condiții corespunzătoare.", a spus prof. dr. Ioan Lascăr.
„Nu ar fi pentru pacient mai bine să facă sport? De ce ajunge la abdominoplastie?”, a întrebat Val Vâlcu.
„Sigur, un procent ar putea beneficia de o astfel de abordare, însă gândiți-vă la un pacient care are 140-160 kg, slăbește 60-80 de kg și excesul tegumentar începe să devină total nefavorabil. Ajută la îmbunătățirea aspectului estetic sau readucerea pe coordonatele anatomice standard, ideale.", a spus prof. dr. Ioan Lascăr.
Adevărul despre vergeturi
În ceea ce privește corectarea vergeturilor, dr. Lascăr a menționat că acest lucru nu este posibil, deoarece ar necesita restaurarea fibrelor elastice, ceea ce nu se poate face. Autotransplantul de piele, deși utilizat în chirurgie, nu poate recrea calitatea pielii originale și este folosit rar în scopuri estetice.
„Dacă se îngrașă la loc și ați redus pielea? Ce face? Se extinde din nou?”, a întrebat Val Vâlcu.
„Pielea are această capacitate. Este chiar o procedură pe care o exploatăm în chirurgia reconstructivă: expandarea tisulară, deci tegumentul se întinde. Nu întotdeauna se mai retractă, mai ales atunci când fibrele elastice sunt distruse, apar vergeturile.", a spus prof. dr. Ioan Lascăr.
„Pot fi corectate vergeturile?", a întrebat Val Vâlcu.
„Din păcate nu. Ar trebui să ne mai naștem încă o dată pentru că ar trebui restaurate fibrele elastice. Fibrele elastice sunt acele microresorturi care sunt în grosimea straturilor profunde ale pielii și care asigură versatilitatea. Deci extinderea și apoi retragerea pielii.", a spus prof. dr. Ioan Lascăr.
„Nici prin autotransplant de piele? Adică să luați piele dintr-o zonă mai puțin vizibilă și să o puneți unde sunt vizibile vergeturile?", a întrebat Val Vâlcu.
„Autotransplantul de piele face parte din procedurile elementare. Calitatea unui transplant integrat, final, nu se compară cu calitatea tegumentului. Folosim transplantul de piele, în interes estetic, cu totul și cu totul excepțional.", a spus prof. dr. Ioan Lascăr la interviurile DC News și DC Medical.
Fiți la curent cu ultimele noutăți. Urmăriți DCNews și pe Google News